Skriftlige kilder

Vores viden om vikingernes tidlige tro – den før-kristne tro – er et kludetæppe af oplysninger fra mange steder, tider og ofte fra mennesker med en helt anden baggrund.

De vigtigste kilder kommer fra Den Ældre Eddas gudedigte og den Yngre Edda – en bog med genfortællinger af de nordiske myter skrevet af Snorre Sturlasson. Begge er skrevet af kristne historiefortællere i begyndelsen af middelalderen. Fortællerne må altså have hørt historierne om vikingerne fra andre. Det betyder, at kilderne ikke altid fortæller, hvordan vikingerne så på guderne, men derimod, hvordan de kristne opfattede de nordiske guder.

Vi har kun nogle få kilder fra vikingetiden. Det er arabiske rejsebeskrivelser, kristne vesteuropæeres beretninger, skjaldes fyrstedigte og runesten. I tidlige lovteksters bestemmelser kan man også hente viden om den før-kristne tro og dens skikke.

Udover kilderne findes der nogle få arkæologiske genstande, der fortæller om vikingernes tidlige tro og den nordiske gudeverden. Thorshammeren er et af de mest kendte eksempler. Thor var tordenguden, og med hammeren Mjølner beskyttede han Midgård – menneskenes verden. Der er også fundet smykker, der forestiller valkyrier. Valkyrierne var kvindelige guddomme, som Odin sendte til slagmarken for at udvælge de krigere, der skulle dø, og bringe dem til Valhal. Her opvartede valkyrierne de faldne krigere.